FAO

La FAO (Organisassion dle Nassion Unìe për l'Alimentassion e l'Agricoltura) a l'é stàita fondà ai 16 d'otóber dël 1945 a Québec.
A l'é un-a dj'agensìe specialisà pì gròsse dël sistema dle Nassion Unìe.
A l'ha 'me but l'organisassion e la guida ant ij setor dl'agricoltura, ij bòsch, la pësca e ël desvlup rural.
Tanme organisassion antërgoernativa a conta 189 pais mèmber an dzorpì ëd n'organisassion mèmber: l'Union Europenga.

La FAO a l'é goernà da la conferensa dij pais mèmber, ch'as rancontra minca doi agn për esaminé ël travaj fàit e aprové ël programa e ël bilans pr'ij doi agn apress; la conferensa a vota ëdcò ël diretor general dl'agensìa.
Ël diretor general a l'é Jacques Diouf, ch'a l'ha ancaminà sò prim mandà dël 1994 e a l'é stàit torna elegiù doe vire: sò ters mandà a l'é ancaminà dël gené 2006.
Ant l'organisassion a travajo pì che 3600 përson-e, spatarà antra la sede sentral ëd Roma e sinch ufissi regionaj, neuv sot-regionaj, sinch ufissi ëd liura e vàire ufissi ant ij pais an camin ch'as dësvlupo.

J'atività prinsipaj dla FAO a son:
l'assistensa al dësvlup, an giutand ij pais ch'a n'han da manca con dij proget d'assistensa técnica;
l'anformassion, an arcujend, analisand, antërpretand e spantiand anformassion an sla nutrission, l'agricoltura, le foreste, la pësca;
la consulensa ai goern an sla polìtica e la pianificassion agrìcole, le struture aministrative dont a-i fa da manca pr'ël dësvlup, comprèise le strategìe nassionaj pr'ël dësvlup rural, l'aument ëd la sicurëssa alimentar e la ridussion dla miseria;
ël ròl ëd cort neutral, anté che tuti jë stat a peulo ancontresse për dëscute e formolé dë strategìe për afronté ij problema alimentar e agricoj pì gròss.

Tuti j'agn, ai 16 d'otóber, la FAO a organisa la Giornà Mondial dl'Alimentassion, an ocasion dl'aniversari ëd fondassion.

Categorìa:Nassion Unìe